Priekšlikums PADOMES REGULA, ar ko groza Padomes 2007. gada 14. maija Regulu (EK) Nr. 617/2007 par 10. Eiropas Attīstības fonda īstenošanu saskaņā ar ĀKK un EK Partnerattiecību nolīgumu attiecībā uz pagaidu mehānisma īstenošanu /* COM/2013/0881 final - 2013/0429 (NLE) */





PASKAIDROJUMA RAKSTS Dalībvalstis 2013. gada jūnija Padomes sanāksmē parakstīja Iekšējo nolīgumu, ar ko izveido Vienpadsmito Eiropas Attīstības fondu (11. EAF). Minētais iekšējais nolīgums stāsies spēkā tikai pēc tam, kad visas dalībvalstis to būs ratificējušas. Šis process visdrīzāk netiks pabeigts ātrāk kā 2014. gada janvārī. Komisija ir ierosinājusi pārejas pasākumus (“pagaidu mehānisms”), lai nodrošinātu līdzekļu pieejamību sadarbībai ar Āfrikas, Karību jūras reģiona un Klusā okeāna valstīm un ar aizjūras zemēm un teritorijām, kā arī atbalsta izdevumiem laika posmā no 2014. gada janvāra līdz brīdim, kad stājas spēkā Iekšējais nolīgums, ar ko izveido 11. EAF. Šis mehānisms tiks finansēts no EAF atlikuma un līdzekļiem, kas pārcelti no 10. EAF un iepriekšējiem EAF. Līdzekļus, kas piešķirti šā pagaidu mehānisma ietvaros, uzskaita 11. EAF. Komisija ir pieņēmusi arī tādas regulas priekšlikumu, ar ko paredzēti 11. EAF īstenošanas noteikumi, kuros iekļauti ES attīstības politikas jaunie virzieni, īpaši tie, kuri izklāstīti paziņojumā “ES attīstības politikas ietekmes palielināšana: pārmaiņu programma”[1], un kuros iekļauti Kotonū nolīguma jaunākie grozījumi. Šo regulu Padome nevar pieņemt, pirms stājies spēkā 11. EAF Iekšējais nolīgums vai Padome pieņēmusi lēmumu, kas ļauj provizoriski piemērot dažus tā noteikumus. Ņemot vērā nesenās apspriedes Padomē, nav gaidāms, ka kāds no šiem procesiem tiks pabeigts līdz 2014. gada janvārim. Ir lietderīgi, lai pasākumi, kurus atbalsta ar pagaidu mehānismu, tiktu iespējami ātri īstenoti, izmantojot tos pašus noteikumus, kuri paredzēti 11. EAF. Tāpēc Komisija ierosina Padomes regulu par 10. EAF īstenošanu grozīt tā, lai īstenošanas noteikumi, kas attieksies uz 11. EAF, attiektos arī uz pagaidu mehānisma darbības un finanšu pārvaldību. Sarunas par 11. EAF īstenošanas regulu Padomē vēl nav pabeigtas (līdz ar to 11. EAF īstenošanas noteikumi vēl nav gatavi). Tāpēc, tiklīdz iepriekšminētās sarunas būs beigušās, šā priekšlikuma pielikumā tiks iekļauts sagatavotais 11. EAF noteikumu teksts. Šādi tiks nodrošināts, ka no 2014. līdz 2020. gadam 11. EAF īstenošanas noteikumi ir vienādi. Tāpēc Komisija ierosina Padomei pieņemt pievienoto regulu, kuras pielikums tehniski jāpapildina saskaņā ar iepriekšējo rindkopu. 2013/0429 (NLE) Priekšlikums PADOMES REGULA, ar ko groza Padomes 2007. gada 14. maija Regulu (EK) Nr. 617/2007 par 10. Eiropas Attīstības fonda īstenošanu saskaņā ar ĀKK un EK Partnerattiecību nolīgumu attiecībā uz pagaidu mehānisma īstenošanu EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā[2] (turpmāk “Kotonū nolīgums”), ņemot vērā Padomē sanākušo dalībvalstu valdību pārstāvju Iekšējo nolīgumu par Kopienas palīdzības finansēšanu saskaņā ar daudzgadu finanšu shēmu laikposmam no 2008. gada līdz 2013. gadam atbilstīgi ĀKK un EK Partnerattiecību nolīgumam par finansiālas palīdzības piešķiršanu aizjūras zemēm un teritorijām, uz ko attiecas EK Līguma ceturtā daļa[3] (turpmāk “Iekšējais nolīgums”), un jo īpaši tā 10. panta 1. punktu, ņemot vērā Eiropas Komisijas priekšlikumu, ņemot vērā Eiropas Investīciju bankas atzinumu, tā kā: (1) Ar Komisijas [xx.xx.2013.] lēmumu ir ierosināti pārejas pasākumi (“pagaidu mehānisms”), lai nodrošinātu līdzekļu pieejamību sadarbībai ar Āfrikas, Karību jūras reģiona un Klusā okeāna valstīm un ar aizjūras zemēm un teritorijām, kā arī atbalsta izdevumiem laika posmā no 2014. gada janvāra līdz brīdim, kad stājas spēkā 11. EAF. (2) Jāgroza 10. EAF īstenošanas noteikumi par pārejas pasākumu (“pagaidu mehānisma”) darbības un finanšu pārvaldību, ar ko finansē pārejas periodu starp 10. un 11. EAF, proti, līdz stājas spēkā 11. EAF Iekšējais nolīgums un tā īstenošanas noteikumi, atbilstoši šiem noteikumiem. (3) Eiropas Ārējās darbības dienesta organizatoriskā struktūra un darbība ir aprakstīta Padomes Lēmumā 2010/427/ES, IR PIEŅĒMUSI ŠO REGULU. 1. pants Pagaidu mehānisma īstenošanas vajadzībām Padomes Regulas (EK) Nr. 617/2007 noteikumus aizstāj ar noteikumiem, kas izklāstīti šīs regulas pielikumā. 2. pants Šo regulu piemēro saskaņā ar Padomes Lēmumu 2010/427/ES, ar ko nosaka Eiropas Ārējās darbības dienesta organizatorisko struktūru un darbību. 3. pants Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī. To piemēro no tās spēkā stāšanas dienas, līdz sāk piemērot 11. EAF īstenošanas regulu. Briselē, Padomes vārdā — priekšsēdētājs [1] COM(2011)637. [2] OV L 317, 15.12.2000., 3. lpp. Nolīgums, kurā grozījumi izdarīti ar 2005. gada 25. jūnijā Luksemburgā parakstīto nolīgumu (OV L 287, 28.10.2005., 4. lpp.) un ar nolīgumu, kas 2010. gada 22. jūnijā parakstīts Vagadugu (OV L 287, 4.11.2010., 3. lpp.). [3] OV L 247, 9.9.2006., 32. lpp.